Document ID: 32013R1197

Title and Content:
ΚΑΝΟΝΙΣΜΌΣ (ΕΕ) αριθ. 1197/2013 ΤΗΣ ΕΠΙΤΡΟΠΉΣ της 25ης Νοεμβρίου 2013 για την τροποποίηση του παραρτήματος ΙΙΙ του κανονισμού (ΕΕ) αριθ. 1223/2009 του Ευρωπαϊκού Κοινοβουλίου και του Συμβουλίου για τα καλλυντικά προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για τα καλλυντικά προϊόντα (1), και ιδίως το άρθρο 31 παράγραφος 1, Κατόπιν διαβούλευσης με την επιστημονική επιτροπή για την ασφάλεια των καταναλωτών, Εκτιμώντας τα ακόλουθα: (1) Μετά τη δημοσίευση επιστημονικής μελέτης το 2001 με τίτλο «Χρήση μόνιμων βαφών μαλλιών και κίνδυνος καρκίνου της ουροδόχου κύστης», η επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές, η οποία στη συνέχεια αντικαταστάθηκε από την επιστημονική επιτροπή για τα καταναλωτικά προϊόντα (ΕΕΚΠ), σύμφωνα με την απόφαση 2004/210/ΕΚ της Επιτροπής, της 3ης Μαρτίου 2004, σχετικά με τη σύσταση επιστημονικών επιτροπών στον τομέα της ασφάλειας των καταναλωτών, της δημόσιας υγείας και του περιβάλλοντος (2), κατέληξε στο συμπέρασμα ότι οι δυνητικοί κίνδυνοι της χρήσης των βαφών μαλλιών αποτελούν αντικείμενο προβληματισμού. Η ΕΕΚΠ, στις γνωμοδοτήσεις της, συνέστησε να λάβει η Επιτροπή περαιτέρω μέτρα για τον έλεγχο της χρήσης των ουσιών βαφών μαλλιών. (2) Η ΕΕΚΠ συνέστησε, επιπλέον, μια συνολική στρατηγική για την εκτίμηση της ασφάλειας των χημικών ουσιών βαφής μαλλιών, συμπεριλαμβανομένων των απαιτήσεων για τη δοκιμή των ουσιών που χρησιμοποιούνται στα προϊόντα βαφής μαλλιών όσον αφορά ενδεχόμενη γονιδιοτοξικότητα ή μεταλλαξιγένεση. (3) Σε συνέχεια των γνωμοδοτήσεων της ΕΕΚΠ, η Επιτροπή συμφώνησε με τα κράτη μέλη και τα ενδιαφερόμενα μέρη για μια συνολική στρατηγική σχετικά με τη ρύθμιση των ουσιών που χρησιμοποιούνται στα προϊόντα βαφής μαλλιών, σύμφωνα με την οποία ο βιομηχανικός κλάδος κλήθηκε να υποβάλει φακέλους που περιέχουν ενημερωμένα επιστημονικά δεδομένα για την ασφάλεια των ουσιών βαφών μαλλιών με σκοπό να διενεργήσει η ΕΕΚΠ εκτίμηση επικινδυνότητας. (4) Η ΕΕΚΠ, η οποία στη συνέχεια αντικαταστάθηκε από την επιστημονική επιτροπή για την ασφάλεια των καταναλωτών (ΕΕΑΚ), σύμφωνα με την απόφαση 2008/721/ΕΚ της Επιτροπής, της 5ης Αυγούστου 2008, για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (3), εκτίμησε την ασφάλεια των μεμονωμένων ουσιών για τις οποίες ο βιομηχανικός κλάδος είχε υποβάλει επικαιροποιημένους φακέλους. (5) Όσον αφορά την αξιολόγηση των πιθανών κινδύνων για την υγεία των καταναλωτών από προϊόντα αντίδρασης που σχηματίζονται από οξειδωτικές ουσίες βαφής μαλλιών κατά τη διαδικασία βαφής μαλλιών, βάσει των τότε διαθέσιμων στοιχείων ασφάλειας, η ΕΕΑΚ, στη γνωμοδότησή της της 21ης Σεπτεμβρίου 2010, δεν εξέφρασε ιδιαίτερη ανησυχία όσον αφορά τη γονιδιοτοξικότητα και την καρκινογόνο δράση των βαφών μαλλιών και των προϊόντων αντίδρασής τους που χρησιμοποιούνται σήμερα στην Ένωση. (6) Για να εξασφαλιστεί η ασφάλεια των προϊόντων βαφής μαλλιών για την υγεία του ανθρώπου, είναι σκόπιμο να περιοριστούν οι μέγιστες συγκεντρώσεις των 21 ουσιών βαφής μαλλιών που εκτιμήθηκαν και να απαριθμηθούν στο παράρτημα III του κανονισμού (ΕΚ) αριθ. 1223/2009, λαμβανομένων υπόψη των τελικών γνωμοδοτήσεων της ΕΕΑΚ σχετικά με την ασφάλειά τους. (7) Κατόπιν εκτίμησης από την ΕΕΑΚ όσον αφορά την ουσία Toluene-2,5- diamine, που απαριθμείται στο σημείο 9α του παραρτήματος ΙΙΙ του κανονισμού (ΕΚ) αριθ. 1223/2009, κρίνεται σκόπιμο να τροποποιηθούν οι μέγιστες επιτρεπόμενες συγκεντρώσεις της στα τελικά καλλυντικά προϊόντα. (8) Ο ορισμός ενός προϊόντος για τα μαλλιά στον κανονισμό (ΕΚ) αριθ. 1223/2009 αποκλείει τη χρήση του στις βλεφαρίδες. Αυτό δικαιολογείται από το γεγονός ότι το επίπεδο του κινδύνου είναι διαφορετικό όταν τα καλλυντικά προϊόντα χρησιμοποιούνται στα μαλλιά, στο κεφάλι και στις βλεφαρίδες, αντίστοιχα. Συνεπώς, απαιτείται ειδική αξιολόγηση για τη χρήση των ουσιών βαφής μαλλιών στις βλεφαρίδες. (9) Η ΕΕΑΚ, στη γνωμοδότηση της 12ης Οκτωβρίου 2012 σχετικά με τις οξειδωτικές ουσίες βαφής μαλλιών και το υπεροξείδιο του υδρογόνου που χρησιμοποιούνται σε προϊόντα για τη χρώση των βλεφαρίδων, κατέληξε στο συμπέρασμα ότι οι οξειδωτικές ουσίες βαφής μαλλιών p-Phenylenediamine, Resorcinol, 6-Methoxy-2-Methylamino-3-Aminopyridine HCl, m-Aminophenol, 2-Methyl-5-Hydroxyethyl Aminophenol, 4-Amino-2-Hydroxytoluene, 2,4-Diaminophenoxyethanol HCl, 4-Amino-m-Cresol, 2-Amino-4-Hydroxyethylaminoanisole και 2,6-Diaminopyridine, που απαριθμούνται στο παράρτημα III του κανονισμού (ΕΚ) αριθ. 1223/2009 και έχουν κριθεί ασφαλείς για χρήση σε προϊόντα βαφής μαλλιών, μπορούν να χρησιμοποιούνται με ασφάλεια από επαγγελματίες στα προϊόντα που προορίζονται για τη χρώση των βλεφαρίδων. Επιπλέον, η ΕΕΑΚ κατέληξε στο συμπέρασμα ότι έως 2 % του υπεροξειδίου του υδρογόνου, το οποίο απαριθμείται στο σημείο 12 του παραρτήματος III του κανονισμού (ΕΚ) αριθ. 1223/2009, μπορεί να θεωρείται ασφαλές για τους καταναλωτές όταν χρησιμοποιείται στις βλεφαρίδες. (10) Βάσει της επιστημονικής εκτίμησης των εν λόγω ουσιών, θα πρέπει να επιτρέπεται η χρήση τους στα προϊόντα που προορίζονται για τη χρώση των βλεφαρίδων στις ίδιες συγκεντρώσεις όπως στα προϊόντα βαφής μαλλιών. Ωστόσο, για να αποφευχθεί κάθε κίνδυνος που συνδέεται με τη χρήση των προϊόντων που προορίζονται για τη χρώση των βλεφαρίδων από τους ίδιους τους καταναλωτές, θα πρέπει αυτά να επιτρέπονται μόνο για επαγγελματική χρήση. Για να μπορούν οι επαγγελματίες να ενημερώνουν τους καταναλωτές σχετικά με τις πιθανές επιπτώσεις της χρώσης των βλεφαρίδων και να μειωθεί ο κίνδυνος ευαισθητοποίησης του δέρματος στα εν λόγω προϊόντα, θα πρέπει να αναγράφονται στις ετικέτες τους κατάλληλες προειδοποιήσεις. (11) Συνεπώς, ο κανονισμός (ΕΚ) αριθ. 1223/2009 θα πρέπει να τροποποιηθεί αναλόγως. (12) Για να αποφευχθεί τυχόν δυσλειτουργία της αγοράς λόγω της μετάβασης από την οδηγία 76/768/ΕΟΚ, της 27ης Ιουλίου 1976, σχετικά με τα καλλυντικά προϊόντα (4) στον κανονισμό (ΕΚ) αριθ. 1223/2009, ο παρών κανονισμός θα πρέπει να εφαρμοστεί από την ίδια ημερομηνία με εκείνη του κανονισμού (ΕΚ) αριθ. 1223/2009. (13) Θα πρέπει να δοθεί στους οικονομικούς φορείς επαρκής μεταβατική περίοδος για να συμμορφωθούν με τις νέες προειδοποιήσεις για τα προϊόντα που προορίζονται για τη χρώση των βλεφαρίδων. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα καλλυντικά προϊόντα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 1223/2009 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 11 Ιουλίου 2013. Ωστόσο, οι ακόλουθες διατάξεις στο παράρτημα εφαρμόζονται από την 1η Ιουλίου 2014: α) οι διατάξεις της στήλης «θ» του σημείου 1 και των σημείων 3 έως 9 σχετικά με τη χρήση των ουσιών σε προϊόντα που προορίζονται για τη χρώση των βλεφαρίδων· β) τα σημεία 2 και 10. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Νοεμβρίου 2013.

Classification Labels:
1934
311
1164
249

Label Descriptions:
{"1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 138
13
2479
1362
3798

EuroVoc IDs (Expanded): 138
13
2479
1362
3798

Dataset Source: meu

Split: test